《别宋孝先》
宋代·王十朋

楚台风骚客，遥遥有奇孙。去岁始识面，未遑叩渊源。

但见眉宇间，一点阳春温。琴书忽来游，文字获细论。

经术有根蒂，词章富波澜。时时戏翰墨，动辄千万言。

子固予所畏，语蒙子推尊。予尝语所学，文当气为先。

气治古可到，何止科第间。子贤且乐善，服膺每拳拳。

临行出新诗，殷勤记诸篇。好学见雅志，予言未应然。

惜哉有离别，后会何夤缘。男儿各自勉，事业无穷年。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。